A tous ceulx qui verront et ourront ces présentes lettres, nous, frère Estienne, par la grâce de Dieu, humble abbé du monastère de Saint-Bénigne de Dijon, et tout le convent dicelly monastère. Et je, frère Jacques de Jussey, moine et enfermier d’icelly monastère, assemblez au son de la cloche, en nostre chapitre, le jour de la date de ces présentes, à l’eure que nous avons acoustumé de nous assembler pour tenir notre dit chapitre et pour traicter des besoingnes et négoces de notre dit monastère, et des membres despendans d’icellui. Faisons savoir et meismement, je, le dit enfermier, du loux, autorité et consentement de mes diz seigneurs abbé et convent à moy donné quant ad ce es choses qui s’ensuivent, et nous les diz abbé et convent, avons donné et donnons par ces présentes au dit enfermier, en tant qu’il lui touche, autorité, licence et puissance de passer et consentir les choses cy après escriptes, et est assavoir que nous, les diz abbé et convent et enfermier, avons reçu la humble supplication de Huguenin Guiot, de nostre ville de la Villotte soubz Sombernon et demeurant en icelle, et de Jehan Guiot, son frère, natifs de la dite ville de Villote de présent dite comme dessus, demourans à Dijon, tant pour eulx deux, comme pour et en nom de leurs femmes et enffans, et aussi pour tous noz autres hommes, femmes et enffans, tant natifz que demourans en la dite ville de Villote, appartenant audit office de l’enfermerie, à cause de notre prieurté de Sombernon annexé audit office d’enfermerie ou ailleurs. Que comme ilz soient noz hommes et femmes, taillables à la feste de la Sainct Berthelomier hault et bas selon leurs facultés et mainmortables et de condition de mainmorte; que par occasion et craincte de la dite condicion de mainmorte envers gens, homes ou femmes qui veuillent venir demourer avec eulx ne traictier mariage avec eulx, ne leurs enffans masles et femelles; dont ilz laissent à avoir leur avancement, tant pour mariage que autrement, car très envers gens non mainmortables viendroient demorer, ne traicteroient mariage avec eulx, doubtans et non sans cause qu’ilz n’encheussent en la dite servitute de mainmorte et toutes voyes traicteroient les dis supplians aisiement des gens franches qui viendroient demourer audit lieu et contraictier mariage avec eulx et leurs dis enffans, se par nous ilz estoient affranchiz et deschargez d’icelle servitute de mainmorte et qu’ilz acquieroient maisons et autres héritages et feroient des neufves maisons et seroient plus populez, dont grant prouffit pourroit venir à nous et à notre église et au dit office de l’enfermerie et ne seroient plus iceulx supplians déboutez ne reculez, ne leurs enffans de nulz estrangiers comme ils sont de présent, qui est à leur grant charges et domage et aussi du dit office d’enfermerie. Quérans très humblement sur ce leur estre pourveu de gracieux et convenable remède. Pourquoy, nous les diz abbé, convent et enfermier, et ung chacun de nous, en tant qu’il nous touche ou puet toucher et appartenir et meismement, je, le dit enfermier, des auctoritéz et licence des dis, tant pour nous que pour nos successeurs, inclinant gracieusement à leurs dictes supplicacions et requeste eu considération aux choses dessus dictes, et à nous exposées en leur dite requeste ou traictée et délibération meure à plusieurs assemblées par nous faictes, mesmement ledit jour de la date de ces présentes pour traicter des choses dessus dites, considérant aussi le prouffit de nous et de nostre église et meismement du bénéfice de l’enfermier, et avec ce des ditz supplians et de ceulx qui s’ensuigront d’eulx; yceulx supplians, avons manumis et affranchis et par ces présentes manumittons, affranchissons et délivrons de la dite servitute de mainmorte, tant que ilz demourront et habiteront en icelle ville de la Villote, tant seulement parmi ce qu’ilz seront tenuz de paier à tousjours mais chacun an au prouffit du dit office de la dite enfermerie le jour de la feste Saint Martin d’iver, pour chascun feu deux boisseaulx d’avene à la mesure du dit Sombernon pour cause et renson du dit affranchissement de mainmorte. Toutesvoyes, nous voulons que ceulx qui sont natifs de la dite ville de la Villote, qui en sont descenduz ou qui en descendront, qui de présent ne demorent pas en icelle Villote, ou qui s’en vouldront départir ou temps avenir pour aler demourer autre part, estre affranchis de la dite condition de mainmorte, parmi, payant pour chascune teste home ou femme qui vouldroit demorer dehors et joïr de la dite franchise, la somme de dix saluz d’or, pour une fois, qui valent de présent treize livres quinze sols tournois, revenant les huit livres tournoises à la valeur d’ung marc d’argent fin, la quelle finance et somme d’argent seront appliquées, paiez et bailliez la moitié au prouffit des vestements de nostre dite église, et l’autre moitié au prouffit du dit enfermier qui est de présent ou ses successeurs. Et autrement ne voulons le dit affranchissement, baillier aux dits supplians et descendans d’eulx, fors que par la manière dessus dite et saufz nos autres drois que nous avons acoustuméz d’avoir et parcevoir le temps passé en la dite ville de la Villote ou finage et sur les habitans d’icelle, tant en taille que autrement; les quelx habitans et ung chacun d’eulx et leurs hoirs en descendant d’oir en hoir qui iront demorer dehors du dit lieu parmi les choses dessus dites, voudront et pourront tenir leurs dis héritages qu’ils ont droit et ceulx qu’ilz acquerront ou temps à venir au dit lieu, finaige et territoire de la dite Villote; parmy payant au dit enfermier ou à ses successeurs, toutes les charges réelles et acoustumées de paier des tenans et possédans iceulx héritaiges, promettans conduire et garantir aux dis habitans et à tous les descendans d’iceulx d’oir en hoirs, la dite liberté, franchise et manumicion soub le veul de notre religion et soubz l’obligation de tous les biens temporelz du dit office d’enfermerie pour nous et noz successeurs envers et contre toutz, en jugement et dehors avant plait entamé ou ouvert et après à noz propres frais, missions et despens par la manière que dessus est jà dit. En tesmoing des quelles choses, nous avons fait mettre noz scelz ad ces présentes lettres, faites et données le jour de la feste Saint-Benoît nostre glorieux patron, vint et cinquième jour de mars l’an mil quatre cens trente et deux.